
1.  Formål
Hensikten er å få egnet personlig verneutstyr der det er nødvendig for å hindre øyeskade. 

2.  Omfang
Retningslinjen gjelder for arbeidstakere ved Norges teknisk-naturvitenskapelige universitet, som jevnlig utfører arbeid i laboratorier, verksteder og lignende og hvor det er nødvendig å bruke vernebriller (personlig verneutstyr) og der vedkommende er avhengig av synskorrigering.

3.  Ansvar og myndighet
Linjeleder godkjenner hvem som har rett til vernebrille med synskorrigering.

4.  Beskrivelse
Retningslinjen består av en rutine som angir hvilken rutine som gjelder for hvem som har rett på vernebrille med synskorrigering og hvordan utgifter til vernebrille med synskorrigering skal refunderes, samt vedleggene: 

Vedlegg 1 Tilrettelegging av arbeid som krever beskyttelse av øynene



HYPERLINK "http://www.ntnu.no/hms/bok/kap-7.12v2.doc"

Vedlegg 2 Optiker med avtale med NTNU for vernebrille med synskorrigering

Vedlegg 3 Rekvisisjons-/Rapportskjema (bokmål)
Vedlegg 3a: Rekvisisjons-/Rapportskjema (nynorsk)
5.  Definisjoner
5.1
Vernebriller med synskorrigering

Med denne benevnelsen forstår vi vernebrille tilpasset den enkelte arbeidstakers behov for synskorrigering

5.2
Personlig verneutstyr

Med denne benevnelsen forstår vi enhver anordning bestemt til å bæres av brukeren med henblikk på å beskytte mot en eller flere risikoer som kan true dennes helse og sikkerhet.

5.3
Behov for vernebriller med synskorrigering
Behov for vernebriller med synskorrigering foreligger når arbeidstaker har behov for brille og jevnlig utfører arbeid i laboratorier og verksteder hvor vernebrille (personlig verneutstyr) er nødvendig.

Det henvises til Arbeidsmiljølovens §§8 og 12 og Forskrift best.nr. 523 Konstruksjon, utforming og produksjon av personlig verneutstyr.

6.  Dokumentreferanser
Arbeidsmiljølovens §§ 8 og 12 

Forskrift best.nr. 523,  Konstruksjon, utforming og produksjon av personlig verneutstyr 

Øyevern, best.nr. 371

AMU-sak 12/99

7.  Distribusjon

Retningslinjen distribueres fra HMS-seksjonen til Håndbok for helse, miljø og sikkerhet for NTNU. Den distribueres også til den optiker NTNU har avtale med.

Kommentarer:

Retningslinjene gjelder fra 01.10.99. 

Rutine

Anskaffelse av vernebrille med synskorrigering 

Når behov for personlig vernebrille med synskorrigering foreligger, skal Rekvisisjons-/rapportskjema fylles ut og attesteres av linjeleder. Vedkommende som ønsker vernebrille med synskorrigering må selv gjøre avtale med optiker. Kun optiker som har avtale med NTNU skal benyttes (se vedlegg 2).

Når optiker bekrefter at det er behov for vernebrille med synskorrigering  etter de henvisninger som foreligger til Arbeidsmiljøloven, bestilles vernebrille hos optiker som har avtale med NTNU. Optiker fyller ut de resterende deler av Rekvisisjons-/rapportskjema (vedlegg 3) og sender det tilbake til enheten. HMS-seksjonen mottar egen rapport fra optiker.

Dekning av utgifter til synsundersøkelse og tilpasning av vernebrille med synskorrigering

Utgifter til synsundersøkelse og tilpasning av vernebrille med synskorrigering faktureres av optiker til det aktuelle institutt/seksjon. Vernebrillen dekkes av den aktuelle enhets driftsmidler. 

Dersom undersøkelse hos optiker viser at det er nødvendig med henvisning til øyelege, vil arbeidstaker bli henvist. Hvis årsak til henvisning til øyelege er knyttet til arbeid ved NTNU, vil NTNU ved institutt/seksjon dekke utgifter til egenandel i henhold til normaltariff for legeforeningen.

Fungerer ikke brillen, skal ny synsundersøkelse foretas uten kostnad for institutt/seksjon. Må glassene byttes p.g.a. styrkejustering, gjøres dette uten kostnad for institutt/seksjon.

Brille som dekkes av NTNU er NTNUs eiendom v/institutt/seksjon og skal kun benyttes på arbeidsplassen.

NTNU dekker kun utgifter til vernebrille med synskorrigering som er anskaffet fra optiker som NTNU har avtale med (se vedlegg 2). 

Avtalen omfatter ikke vanlig vernebrille.

